„Légy csendben, és várj az Úrra!”

Nem mindig vagyok megelégedve az igehirdetésem címével, de a mai kivételt képez. 
„Légy csendben, és várj az Úrra!” Bizonyára felismertétek ebből a címből a zöld énekeskönyv 127. énekét.

„Légy csendben, és várj az Úrra, valamit mondani akar neked. Légy csendben, és várj az Úrra, nyisd meg előtte most a szívedet! Fájdalmak útjai, álmatlan éjszakák, Hidd el, Ő elveszi, és a lelked ne kínozd tovább!” Stb. 

A mai igehirdetésem címével azért vagyok elégedett, mert ha semmi más nem marad meg a mai üzenetből, remélhetőleg a címe megmarad, és ebben az esetben a szolgálatom célba ért. Ezért fontos, hogy jó címet adjunk!

Az életben – témánkat illetően – kétféle helyzet van, egyikben tenni kell, a másikban várni kell!
És néha nem egyszerű eldönteni, hogy az aktuális helyzet épp melyik kategóriába tartozik. 
Van olyan, hogy cselekszünk, pedig várnunk kellene, máskor várunk, pedig már régen tenni kellene valamit.
Sokszor azért cselekszünk, mert elfogy a türelmünk, és nem tudunk várni. Az ilyenből általában nincs köszönet.  

A mai alkalommal inkább a várakozásról, és nem annyira a cselekvésről lesz szó, ami alatt nem azt értem, hogy a várakozás szükségszerűen tétlenséget jelent. Az első keresztyének is várták az Atya ígéretének beteljesedését, de nem tétlenkedtek, hanem közösségben voltak egymással, imádkoztak és pótolták a kieső apostolt. 

Ezzel együtt a várakozás néha nagyon nehéz feladványnak bizonyul. 
Nem szeretünk várni. Nem szeretünk sorban állni. Egyszóval türelmetlenek vagyunk! 
Lehet, hogy a világ is rátesz erre egy lapáttal. Felgyorsult a világ, és még nem érte el a végsebességét. 
Még mindig szeretnénk növelni a sebességet és a hatékonyságot, minden területen, ami persze egyfelől érthető, másfelől az kevésbé érthető, hogy miért nem vagyunk hálásabbak, nyugodtabbak és boldogabbak. 

Pedig ma hamarabb fel lehet építeni egy házat, mint 20-30 évvel ezelőtt. Hamarabb el lehet jutni Á-ból B-be. 
Hamarabb el lehet küldeni valakinek egy levelet. Hamarabb hozzá lehet jutni eledelhez (gyorséttermek).
Ma minden gyorsabb, a közlekedés, az internet, a telefon, a számítógép, de mégsem elég gyors.
Mégis mindig türelmetlenek vagyunk, és szeretnénk mindent még gyorsabbá tenni. 

Amikor a debreceni házunkat újítottuk, sok szakemberrel kerültem kapcsolatban. Első beszélgetésünkkor elmondtam nekik, hogy miről lenne szó. Első kérdésük ez volt: mikor szeretném, hogy elkezdjék a munkát?
Minél hamarabb, mondtam én. Némelyik ezt kérdezte: azonnal is ráérne, ugye? Nagyjából igen. 

A türelmetlenség egyébként nem feltétlenül 21. századi jelenség, azaz ne fogjunk mindent a körülményekre!
Ábrahámék 4000 évvel előttünk éltek, de ők sem voltak feltétlenül türelmesek a gyerekáldás vonatkozásában. 
Voltak nehezítő körülmények, de Isten szavának minden kétséget és türelmetlenséget el kellett volna oszlatnia.
Ez azonban nem történt meg, hitetlenkedtek, türelmetlenkedtek, és emiatt meggondolatlanul cselekedtek. 

Nem így József, akinek 22 évet kellett várnia, h. megértse, miért történt vele az az egész cécó. 22 év! Hosszú idő.
Bizonyára nem bánta volna, ha hamarabb összeáll a kép, de ez nem történt meg hamarabb, csak 22 év múltán.

Nagyjából mi is így vagyunk. Minél hamarabb szeretnénk választ kapni a kérdéseinkre! Most szeretnénk tudni, hogy az aktuális nehézségnek mi az értelme és célja, és azt sem ártana tudni, hogy meddig tart, de ami még ennél is jobb lenne, ha az Úr azonnal megszabadítana belőle. Más helyzetben nem bánnánk, ha gyorsan megérthetnénk az Úr akaratát, vagy ha egy vétkezés és megtérés után hamarabb visszanyerhetnénk a békességünket. 
Azt is szeretnénk, ha hamarabb kapnánk választ egy-egy imakérésünkre, ill. ha egy-egy isteni ígéret beteljesedése hamarabb vagy gyakrabban volna tetten érhető az életünkben, akár egy-egy fizikai áldás vonatkozásában. 
Most azonnal szeretnénk megkapni azt, amire úgy érezzük, hogy szükségünk van, és ami megillet minket, legyen ez házastársunk figyelme, körülményeink vagy gyermekeink megváltozása. Egyszóval türelmetlenek vagyunk!
A türelmetlenség azonban veszélyes dolog, mert legalább két téves irányba sodorhat bennünket. 
1)Egyik véglet a feladás vagy/és a keserű beletörődés. 
Nem megy ez nekem! Nem tudom megtanulni ezt a leckét! Nem tudom bekötni a cipőm fűzőjét. 
Talán szülőkként hallottunk már ilyen és ehhez hasonló kifogásokat a gyerekeink szájából, de több, mint valószínű, hogy voltak dolgok, amelyekkel kapcsolatosan mi is a keserű beletörődést és feladást választottuk. 

2)A türelmetlenség másik lehetséges megnyilvánulása a kapkodás, a hirtelenkedés, a meggondolatlan cselekvés. 
Ábrahámék már nem tudtak tovább várni, ezért emberi és bűnös megoldáshoz folyamodtak. 
Saul már nem tudott tovább várni Sámuelre, ezért törvénytelen megoldáshoz folyamodott. 
Az igénkben szereplő nép sem tudott, nem akart az Úr szabadítására várni, ezért Egyiptom oltalmába menekültek.

Emberileg együtt tudunk érezni ezekkel az emberekkel, Ábrahámmal, Saullal, sőt Júda egész népével is. 
Az idő úgymond nem nekik dolgozott. Az idő nem Ábraháméknak dolgozott, hiszen egyre idősebbekké váltak. 
Az idő nem Saulnak dolgozott, hiszen a filiszteusok egyre csak gyülekeztek. 
Júda is próbára lett téve, hisz Asszíria az északi országrészt már bekebelezte, és seregei már Júda kapuiban álltak. 

Kétségtelen, hogy olykor vannak nehezítő körülmények, amelyek nehezebbé teszik a türelmes várakozást. 
Ezzel együtt nem mentehető fel sem Ábrahám, sem Saul, sem pedig a pártütő fiak, akik Isten nélkül vitték véghez tervüket, akik szövetséget kötöttek, de nem Isten Lelke által, „hogy bűnt bűnre halmozzanak. Akik Egyiptomba mennek le, de számat nem kérdezik meg, a fáraó oltalmába menekülnek, és Egyiptom árnyékába rejtőznek” (2.v.).

A türelmetlenség arról szól, h. nem tudunk várni Isten időzítésére, ezért akár engedetlenségtől sem riadunk vissza.
Most akarok férjet, feleséget, azonnal! Már sokat vártam, és nem tudok tovább várni, ill. ha nem kapom meg, akkor megoldom egyedül, Isten nélkül. Jöhettek, és mondhatjátok az Úr szavát, de nem akarom hallani. 

„Mert pártütő nép ez, hazug fiak; fiak, akik nem akarnak hallgatni az Úr törvényére. Akik ezt mondják a látóknak: ’Ne lássatok’, és a prófétáknak: ’Ne prófétáljatok nekünk igazat, beszéljetek kedvünk szerint valókat, prófétáljatok csalárdságokat! Hagyjátok el ezt az utat, térjetek le már erről az ösvényről, ne zavarjatok bennünket Izráel szentjével’” (Ézs 30,9-11) Ne mondjad, hogy mit kell tennem, saját fejem után akarok menni. 

Természetesen a türelmetlenség nem csak a párválasztásban, hanem sok más helyzetben is tetten érhető. 
Talán van egy nehéz helyzet a családban, ami feszültséget okoz, és amit nem tudunk rövid időn belül rendezni.
Minél hosszabb ideig elhúzódik, annál nehezebbé válik a várakozás. Elméletileg tudjuk, hogy az Úrnak van hatalma megváltoztatni a házastársamat és van hatalma megváltoztatni engem is, de mennyit várjak még? 
Amennyiben elveszítjük a türelmünket, bűnös eszközökhöz, bűnös feszültségoldó megoldásokhoz nyúlunk. 

Ezeket a megoldásokat akár rövidítéseknek is nevezhetjük. A baj az, hogy a rövidítések nem mindig rövidítések. 
Van olyan, hogy egy rövidítés a végén többe kerül, mintha a hosszabb és biztosabb utat választottuk volna.

Isten nem áldja meg a bűnös rövidítéseinket, a türelmetlenségből fakadó – bűnös – megoldásainkat. 
„…a fáraó oltalma szégyenetekre lesz, és az Egyiptom árnyékában való rejtőzés gyalázatot hoz rátok…Mind-nyájan megszégyenülnek az olyan nép miatt, amelyik nem használ nekik. Az ilyen nem segít és nem használ, hanem szégyenükre és gyalázatukra lesz…tevék púpjain viszik kincsüket a népnek, amely nem használ nekik. Hitvány és üres Egyiptom segítsége, ezért így hívom őt: Ráháb, a tehetetlen.” (Ézs 30,3.5.6-7)

Mi történik? Megszégyenülés. Amikor a türelmetlenség miatt kapkodunk, hirtelenkedünk, meggondolatlanul szólunk vagy cselekszünk, vakmerő megoldásokat választunk, a megszégyenülés előbb-utóbb elkerülhetetlen. 
Ha türelmetlenségünk miatt az Úr nélkül megyünk előre, azon hosszú távon nem lehet áldás. 

Ez az igazság nem csak fontos figyelmeztetés, hanem ellenségeink miatti bosszankodásunk csillapítója is. 
Nem csak mi szégyenülünk meg, ha hamis utat választunk, ellenségeink is megszégyenülnek. „..ez a bűn olyan lesz nektek, mint hasadék a magas kőfalon, amely már omlani készül, és egyszer csak hirtelen összedől.” (13.v.)
Testvérek, mi a türelmetlenség forrása, oka, és mi annak a gyógyírja? 
1)Ami a türelmetlenségünk okát illeti, a válasz viszonylag egyszerű, ti. általában a hitetlenség áll a háttérben. 
Ahogy az évek teltek, úgy Ábrahámék Isten ígéretébe vetett bizodalmuk csökkent. Saul is hitetlenkedett. 
De ugyanez mondható el Isten egész népének türelmetlenségével kapcsolatosan is. Miért? 

„Mert így szól az én Istenem, az Úr, Izráel Szentje: a megtérés és megnyugvás megmentene benneteket, a csöndesség és bizalom erősségetek lehetne. De ti nem akarjátok…” (Ézs 30,15)

2)Ez az egy igevers rámutat a nép türelmetlenségének és engedetlenségének okára, de magára a gyógyírra is. 
Ez utóbbi mi is lett volna? A megtérés, a megnyugvás, az Úr előtti elcsendesedés és az Istenbe vetett bizodalom.
„Aki hisz, az nem fut el!” – olvassuk korábban, az Ézsaiás könyvének 28. fejezetében. 

„De ti nem akarjátok, hanem azt mondjátok: ’Nem, hanem lóháton menekülünk’ – ezért majd menekülnötök kell. ’Gyors paripán elvágtatunk’ – ezért gyorsak lesznek üldözőitek.” (16.v.) Vagyis nem fog működni. 

Mi működne? A megtérés és a megnyugvás, az Isten előtti elcsendesedés, az Isten ígéreteire támaszkodó hit. 
Ami működne, az az Istenre hagyatkozás, az Isten időzítésébe és jóságába való bizakodás, a megadással és alázattal való várakozás, „mert bár ítélő Isten az Úr, de boldogok mindazok, akik őt várják” (18.v.)

Már csak egy valamiről kell beszélnünk, ti. hogy nem csak mi várunk, hanem Isten is vár!
Miért és kire vár az Úr? Mielőtt a 18. verset újból idézném, hadd mondjam el, hogy egyrészt azért vár az Úr, hogy megfussuk a saját fölösleges köreinket, és hogy annyira elfáradjunk, hogy már ne tudjunk tovább rohanni. 

Azért vár az Úr, hogy megszégyenüljünk, hogy számunkra is nyilvánvalóvá váljon, kapkodásunk, meggondolatlanságunk, bűnös rövidítéseink, türelmetlen hirtelenkedéseink semmi jót nem eredményeznek. 
Azért vár az Úr, hogy kiábránduljunk magunkból, és kiábránduljunk saját bűnös megoldásainkból. 
Azért vár az Úr, hogy szenvedjünk a bolondságunk miatt, hogy megértsük, rossz dolog Isten nélkül előre rohanni.

És ami a legfontosabb, „azért vár még az Úr, hogy könyörüljön rajtatok, és azért felséges ő, hogy megkegyelmezzen nektek”. Nem azért vár, hogy kinevessen, amikor megszégyenülve összerogysz előtte. 
Nem azért vár, h. kárhoztasson, h. elítéljen, hanem azért vár, hogy könyörüljön rajtad, hogy megkegyelmezzen. 

Ugyanazért vár tehát az Úr, amiért a tékozló fiú apja várt, ti. hogy keblére ölelje és visszafogadja az ő gyermekét.
Nem ostorral várta, nem szemrehányóan fogadta, hanem megbocsátott neki és elárasztotta őt az ő szeretetével. 

„A hold fénye olyan lesz, mint a nap fénye, és a nap fénye hétszer erősebb lesz, olyan, mint a hét nap fénye azon a napon, amikor bekötözi az Úr népe sebeit, és a sérültek sebhelyét meggyógyítja.” (26.v.)

Ezért vár az Úr, hogy bűneid miatti sebeidet bekötözze, bűneid miatti sérüléseidet meggyógyítsa.  
Tehát nem csak te vársz, testvérem, a mindenható Isten is vár, és ha neki nem esik nehezére várni, miért esik neked nehezedre a várakozás? Ha számára nem megalázó a várakozás, miért megalázó számodra? 

Ezzel együtt néha nem értjük, hogy miért vár annyit az Úr egy-egy ígéretének beteljesítésével. 
Talán József sem értette, hogy miért várt az Úr 22 évet, amíg álmai valóra váltak. 

Bizonyára sokan mások sem értették, hogy miért várt annyit, ti. több ezer évet a Messiás elküldésével. 
Miért kellett annyit várni? Nem tudom, de akik várták, kitartóan várták, és a Szabadító eljött!
Simeon is várta Izráel vigasztalását, és egy napon kezébe vehette a gyermek Jézust.

[bookmark: _GoBack]Ne türelmetlenkedj, még rosszra vinne. Bízz Isten időzítésében! Bízz Isten jóságában! Bízz Isten ígéreteiben!
Talán lesznek olyan kérdések, amelyekre csak a mennyben fogsz választ kapni, de ez ne szegje kedvedet. 
Mert „boldogok mindazok, akik Őt várják”. „Légy csendben, és várj az Úrra!” Ámen!
